Document ID: 31990R0775

*****
ΚΑΝΟΝΙΣΜΟΣ (ΕΟΚ) αριθ. 775/90 ΤΗΣ ΕΠΙΤΡΟΠΗΣ
της 29ης Μαρτίου 1990
για τροποποίηση του κανονισμού (ΕΟΚ) αριθ. 2776/88 για τα στοιχεία που πρέπει να διαβιβάζουν τα κράτη μέλη για την ανάληψη των δαπανών που χρηματοδοτούνται στα πλαίσια του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (2), και ιδίως τα άρθρα 4 και 5,
Εκτιμώντας:
ότι κράτη μέλη διαβιβάζουν κάθε εβδομάδα στην Επιτροπή, σύμφωνα με το άρθρο 3 παράγραφος 1 του κανονισμού (ΕΟΚ) αριθ. 2776/88 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 2735/89 (4), το συνολικό ποσό των δαπανών που καταβλήθηκαν από την αρχή του μήνα μέχρι το τέλος της προηγούμενης εβδομάδας και κοινοποιούν κάθε μήνα, σύμφωνα με το άρθρο 3 παράγραφος 6 στοιχείο α) του εν λόγω κανονισμού, τις προβλεπόμενες δαπάνες για τον τρέχοντα και για τους δύο επόμενους μήνες· ότι κρίνεται αναγκαίο, προκειμένου να διασφαλιστεί η ικανοποιητική παρακολούθηση του προϋπολογισμού, να λαμβάνονται όλες οι απαραίτητες πληροφορίες για να εξηγείται η εξέλιξη των πληρωμών που αποκλίνουν αισθητά από τις προβλέψεις ·
ότι στο άρθρο 5 παράγραφος 2 στοιχείο α) τελευταίο εδάφιο του κανονισμού (ΕΟΚ) αριθ. 729/70 ορίζεται ότι οι δαπάνες του μηνός Οκτωβρίου καταλογίζονται στο μήνα Οκτώβριο εφόσον έχουν πραγματοποιηθεί από την 1η έως τις 15 Οκτωβρίου· ότι πρέπει τα κράτη μέλη να γνωστοποιούν στην Επιτροπή τις δαπάνες που έχουν καταβληθεί για την περίοδο αυτή καθώς και για τους άλλους μήνες, το αργότερο δέκα ημέρες μετά τη λήξη της σχετικής περιόδου·
ότι το άρθρο 10 παράγραφος 6 του κανονισμού (ΕΟΚ) αριθ. 3813/89 της Επιτροπής (5), που αναφέρεται στις λεπτομέρειες εφαρμογής του καθεστώτος μεταβατικών ενισχύσεων στο γεωργικό εισόδημα, προβλέπει ότι, αν το κράτος μέλος κάνει χρήση της δυνατότητας κεφαλοποίησης, η κοινοτική συνεισφορά υπολογίζεται βάσει των ετήσιων ποσών που επρόκειτο να καταβληθούν σε περίπτωση μη κεφαλοποίησης των εν λόγω πληρωμών·
ότι το άρθρο 9 παράγραφος 7 του κανονισμού (ΕΟΚ) αριθ. 2776/88 προβλέπει ότι τα ποσά που προκύπτουν από τις διορθώσεις οι οποίες πραγματοποιούνται από την Επιτροπή, ως προς τα στοιχεία που αναφέρονται στο άρθρο 6 του εν λόγω κανονισμού, πρέπει να δηλωθούν για το μήνα κατά τη διάρκεια του οποίου έχει ληφθεί η απόφαση· ότι διαπιστώνεται ότι οι πληροφορίες που παραχωρούνται θέτουν προβλήματα όσον αφορά την εξέλιξη των αποφάσεων που έχουν ληφθεί στο τέλος του μηνός· ότι, συνεπώς, είναι απαραίτητο να τροποποιηθούν αυτές οι προθεσμίες·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2776/88 τροποποιείται ως εξής:
1. Στο άρθρο 3 η παράγραφος 1 αντικαθίσταται από το ακόλουθο κείμενο:
«1. Τα κράτη μέλη γνωστοποιούν με τηλεαντίγραφο (τελεφάξ) στην Επιτροπή, το αργότερο τη δεύτερη ημέρα κάθε εβδομάδας:
- το συνολικό ποσό των δαπανών που καταβλήθηκαν από την αρχή του μήνα μέχρι το τέλος της προηγούμενης εβδομάδας,
- όλες τις απαραίτητες πληροφορίες προς επεξήγηση της εξέλιξης των πληρωμών οι οποίες προφανώς αποκλίνουν από τις προβλέψεις που έχουν κοινοποιηθεί σύμφωνα με την παράγραφο 5.»
2. Στο άρθρο 3 παράγραφος 3 προστίθεται το ακόλουθο εδάφιο:
«Εντούτοις, η ανακοίνωση σχετικά με τις δαπάνες που καταβλήθηκαν από την 1η έως τις 15 Οκτωβρίου διαβιβάζονται το αργότερο στις 25 του ίδιου μήνα.»
3. Στο άρθρο 9 παράγραφος 2 παρεμβάλλεται το ακόλουθο στοιχείο βα):
«βα για τα ποσά που προβλέπονται στο άρθρο 10 παράγραφος 6 του κανονισμού (ΕΟΚ) αριθ. 3813/89 της Επιτροπής (*):
- για τις δαπάνες που πρέπει να καταχωρηθούν λογιστικά στα πλαίσια του πρώτου έτους, την ημερομηνία κατά την οποία καταβάλλονται οι κεφαλοποιημένες πληρωμές,
- για τις δαπάνες που πρέπει να καταχωρηθούν λογιστικά για τα έτη που ακολουθούν, τον έκτο μήνα του οικονομικού έτους.
(*) ΕΕ αριθ. L 371 της 20. 12. 1989, σ. 17.»
4. Στο άρθρο 9, η παράγραφος 7 αντικαθίσταται από το ακόλουθο κείμενο:
«7. Εντούτοις, οι διορθώσεις οι οποίες πραγματοποιούνται από την Επιτροπή ως προς τα στοιχεία που αναφέρονται στο άρθρο 6 και αφορούν το σύνολο του οικονομικού έτους, επισυνάπτονται υπό μορφή παραρτήματος σε απόφαση προκαταβολών και παρέχουν το δικαίωμα για είσπραξη ή καταβολή από τις υπηρεσίες ή τους οργανισμούς κατά τη διάρκεια του μήνα που προβλέπεται από την εν λόγω απόφαση.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαρτίου 1990.

Labels: 12
4
15